"Ахәмаррақәеи аҽырыҩрақәеи реихшьаалақәа рыла, 180 кәатала рыманы актәи аҭыԥ ааныркылеит Ҟәланырхәаа, аҩбатәи аҭыԥ - Аҷандараа, 149 кәатала рыманы, ахԥатәи - Дәрыԥшьаа, 145 кәатала рыманы, - иҳәеит Бениа.
Иара иазгәеиҭеит Гәдоуҭа араион ақыҭақәа быжьба - Лыхны, Џьырхәа, Аҷандара, Аацы, Ҟәланырхәа, Жәандрыԥшь, Дәрыԥшь - злахәыз аҽыбӷаҟазаратә еицлабрақәеи ахәмаррақәеи ҩаӡара ҳаракыла ишеиҿкааз.
"Имҩаԥаҳгаз ишәарҭоу спорттә еицлабрақәоуп, урҭ аҽыццышәқәа рылахәын. Ампыл асра, аҵәеигәыдҵара, аҳәаҟьара, ԥсуаҵас аҽырхәмарра уҳәа ҳапрограммаҟны иарбоу ахкқәа хәыҷык аџьабаа рыцын, быжь-командак анрылахәу, имариам, акаҳарақәа ҟалазаргьы, зегьы ршьапы иқәгылоуп, ргәы бзиоуп", - иҳәеит Бениа.
Иара рыӡбахә иҳәеит аицлабрақәа еиҿкаарала рымҩаԥгара ацхыраара азҭаз, хаҭала иҭабуп ҳәа реиҳәеит, убасгьы дрыдныҳәалеит Аибашьра Ду аветеранцәа.
Шәазыӡырҩы арадио Sputnik Аԥсны.